b'\n_START_ARTICLE_\nGamtiniai i\xc5\xa1tekliai\n_START_PARAGRAPH_\nGamtiniai i\xc5\xa1tekliai \xe2\x80\x93 nat\xc5\xabral\xc5\xabs \xc5\xbemogaus aplinkos komponentai, kuriuos jis naudoja savo poreiki\xc5\xb3 patenkinimui. Jiems priskiriama vert\xc4\x97 susijusi su med\xc5\xbeiagos/energijos paplitimu ir jos paklausa. Pvz., \xc5\xa1iems i\xc5\xa1tekliams priskiriama saul\xc4\x97s energija, oras, vanduo, dirvo\xc5\xbeemis, mi\xc5\xa1kai, naudingosios i\xc5\xa1kasenos (pvz., nafta, metal\xc5\xb3 r\xc5\xabdos, durp\xc4\x97s), kra\xc5\xa1tovaizdis, kt._NEWLINE_Gamtiniai i\xc5\xa1tekliai gali b\xc5\xabti atsinaujinantys ir neatsinaujinantys._NEWLINE_\xc5\xbdem\xc4\x97s gelm\xc4\x97se aptinkamos i\xc5\xa1kasenos ir kiti gamtiniai i\xc5\xa1tekliai da\xc5\xbenai lemia \xc5\xa1alies viet\xc4\x85 pasaulio ekonomikoje. Kai nesir\xc5\xabpinama alternatyvomis bei i\xc5\xa1tekli\xc5\xb3 apsauga ir racionaliu naudojimu, i\xc5\xa1tekliai gali i\xc5\xa1sekti, o tai gali b\xc5\xabti skurdo, neramum\xc5\xb3 ir karini\xc5\xb3 konflikt\xc5\xb3 prie\xc5\xbeastis._NEWLINE_Pastaraisiais metais d\xc4\x97l gamtinio kapitalo nykimo vis daugiau kalbama apie tvarios pl\xc4\x97tros svarb\xc4\x85. Pvz., nepaliesti atogr\xc4\x85\xc5\xbe\xc5\xb3 mi\xc5\xa1kai pasi\xc5\xbeymi nepaprastai didele bio\xc4\xafvairove ir j\xc5\xb3 naikinimas rei\xc5\xa1kia nesugr\xc4\x85\xc5\xbeinamus pasaulio genetinio gamtinio kapitalo nuostolius.\n_START_SECTION_\nSvarba\n_START_PARAGRAPH_\nAnkstyvuoju \xc5\xbemonijos veiklos laikotarpiu gamtos i\xc5\xa1tekliai buvo svarbiausi. \xc5\xa0iais laikais j\xc5\xb3 reik\xc5\xa1m\xc4\x97 i\xc5\xa1lieka taip pat labai svarbi. Gausi\xc5\xb3 gamtos i\xc5\xa1tekli\xc5\xb3 turin\xc4\x8dios \xc5\xa1alys: (Japonija, Piet\xc5\xb3 Kor\xc4\x97ja) suk\xc5\xabr\xc4\x97 ekonomi\xc5\xa1kai stiprias valstyb\xc4\x97s. Visgi kai kurios atsiliekan\xc4\x8dios \xc5\xa1alys, kuriose gausu gamtos g\xc4\x97rybi\xc5\xb3, skendi skolose. Gamtos i\xc5\xa1tekliai kartu su \xc5\xbemoni\xc5\xb3 sukurtais i\xc5\xa1tekliais daro \xc4\xaftaka dabartiniam pasaulio \xc5\xabkiui ir jo geografijai.\n_START_SECTION_\nSkirstymas\n_START_PARAGRAPH_\nGamtos i\xc5\xa1tekliai gali b\xc5\xabti grupuojami pagal \xc4\xafvairius po\xc5\xbeymius, ta\xc4\x8diau labiausiai paplitusi yra gamtin\xc4\x97 klasifikacija. Pagal j\xc4\x85 gamtos i\xc5\xa1tekliai skirstomi \xc4\xaf mineralinius, \xc5\xbeem\xc4\x97s, sausumos, vanden\xc5\xb3, Pasaulio vandenyn\xc5\xb3, biologinius, klimato.'